kardosdrur/scandi-wiki huggingface dataset:
Gregor fra Nazianz

Gregor fra Nazianz (ca. 329 i Nazianz i
Kappadokien – 389 el.390) var en græsk kirkefader; sammen med Basileios den Store og dennes bror Gregor fra Nyssa en af de såkaldte "kappadokiske fædre".

Gregor studerede i det palæstinensiske Cæsarea, i
Alexandria og i Athen, på hvilket sidste sted han
lærte den senere kejser Julian Apostata at
kende og sluttede venskab med Basileios.

Efter at være vendt hjem blev han døbt
(360) og levede nu en stund ude i
ensomheden ved den pontiske flod Iris, hvor han
studerede Origenes sammen med Basileios. Da
han hørte, at hans fader – der var blevet
tilbage i Nazianz hvor han var biskop – havde underskrevet en
semiariansk formel, rejste han straks til ham for at
få ham retvendt, hvilket også lykkedes.
Samtidig meddelte faderen ham præstevielsen
(361), men han trak sig straks atter ud i
ensomheden. 

Altid kæmpede lysten til ensomhed
og lysten til at vinde laurbær ude på den
store skueplads i ham. 364 blev han faderens
medhjælper, 372 gjorde Basileios ham til biskop
i den lille by Sasima, men det syntes ham for
ringe, og efter faderens død 375 trak han sig
atter ud i ensomheden. 379 blev han kaldet til
Konstantinopel af den derværende lille
nikænske menighed, og her udfoldede han al sin
lærdom og veltalenhed for at bevise Kristi
guddom, så nikænernes tal øgedes uhyre. 380
gjorde kejser Theodosius ham til patriark af Konstantinopel. 

Han deltog i ledelsen af 
kirkemødet i Konstantinopel 381, men kort efter at
det var åbnet, forlod han det og levede fra
nu af som eneboer i Kappadokien, hvor han
døde. 

Gregor har fået navnet "teologen" idet han bidrog til at give treenighedsdogmet dets endelige form.

Noter

Se også 
 Trinitarisme  – Antitrinitarisme – Den arianske strid

Kilder 
 Opslag af kirkehistoriker Laust Jevsen Moltesen i Salmonsen (Salmonsens Konversationsleksikon, 2. udgave, bd. 10, s. 93)
Litteratur anvendt af  Moltesen i Salmonsen
Ullmann: Gregor von Nazianz« 2. oplag. Gotha 1867
Benoit: St. Grégoire de Nazianze'', 2. oplag, Paris 1885

 

Helgener
Kirkelærere
Kirkefædre
Maria Erwolter

Maria Erwolter (født 22. december 1976 i København) er en dansk skuespiller. Hun blev uddannet som danser i 2001, men kendt for sin debutrolle som Gry i Pusher II, og som Christian Fuhlendorffs søster i comedy serien Kristian.

Filmografi 
 Pusher II (2004) – Gry
 Ækte vare (2014) – Mor
 Gud taler ud (2017)
The Ritual (2018)

Tv-serier 
 Anna Pihl (2006)– Bonnie
 Kristian (2009-2011) – Line
 Zulu Kvæg-ræs (2010) – som sig selv
 Vild med Comedy (2011) – som sig selv

Eksterne henvisninger 
 

Skuespillere fra Danmark
Danske Banks Litteraturpris

Danske Banks Litteraturpris var en pris, der i perioden 2003 til 2011 blev uddelt årligt til en etableret dansk forfatter med stor opbakning i befolkningen. Prisen var knyttet til det årligt afholdte BogForum i København, hvor prismodtageren blev afsløret, og prisen uddelt. Der blev forinden udpeget tre kandidater, og prisen blev ledsaget af et beløb på 300.000 kr til vinderen samt 50.000 kr til hver af de to øvrige kandidater. Pengepræmierne blev doneret af Danske Bank.

I tilknytning til Litteraturprisen blev Danske Banks Debutantpris også uddelt, hvor kriteriet var, at forfatteren skulle have debuteret inden for det seneste år.

Prismodtagere

Litteraturprisen 
Øvrige kandidater angivet i parentes – før 2005 blev kun en vinder udpeget.
 2011: Birgithe Kosovic for Det dobbelte land (Sven Holm, Anne Lise Marstrand-Jørgensen)
 2010: Morten Ramsland for Sumobrødre (Ib Michael, Maria Helleberg). 
 2009: Pia Juul for Mordet på Halland (Juliane Preisler, Søren Ulrik Thomsen)
 2008: Kirsten Hammann for En dråbe i havet (Marina Cecilie Roné, Hanne Richard Beck)
 2007: Carsten Jensen for Vi, de druknede (Jens Smærup Sørensen, Pia Tafdrup)
 2006: Ida Jessen for Det første jeg tænker på (Erling Jepsen, Thorstein Thomsen)
 2005: Bjarne Reuter for Løgnhalsen fra Umbria (Helle Helle, Janina Katz)
 2004: Kirsten Thorup for Ingemandsland
 2003: Jens Christian Grøndahl for Et andet lys

Debutantprisen 
 2011: Erik Valeur
 2010: Kaspar Colling Nielsen for Mount København
 2009: Martin Kongstad
 2008: Jannie Olesen
 2007: Henriette E. Møller

Referencer

Eksterne henvisninger 
 http://www.danskebank.dk/DA-DK/OM-BANKEN/SAMFUNDSENGAGEMENT/SAMFUND/LITTERATUR/Pages/Litteratur.aspx [ Prisens hjemmeside] , www.danskebank.dk 
 Prismodtagere, www.litteraturpriser.dk

Banks Litteraturpris
Danske Bank-koncernen
Christian Stisen

Christian Nicolai Stisen Christensen (født 19. oktober 1991) er en dansk fodboldspiller, der spiller for FC Skanderborg.

Klubber

Viborg FF 
Allerede som 16 årig skrev Stisen i 2007 under på en kontrakt med Viborg FF, efter han havde vist gode takter på klubbens juniorhold hos FK Viborg. Den aftale blev forlænget med 2 år i juni 2009.

Efter flere udtagelser til divisionsholdet uden at komme på banen fik han debut 15. november 2009, da han i 88. minut afløste Lasse Ankjær i kampen mod Hvidovre IF på udebane. Ét minut efter han kom på banen scorede han målet til 3-0 på hans første boldberøring.

I den første uge af oktober 2008 deltog Stisen for første gang i en træningssamling med U-18 landsholdet, da de var samlet i Vildbjerg som forberedelse til en venskabsturnering i Frankrig i slutningen af samme måned.

Efter sæsonen 2010/11 hvor Stisen ikke fik meget spilletid for førsteholdet, meddelte han at han forlod Viborg FF efter kontraktophør i juni 2011.

Aars FC 
Stisen skiftede efter kontraktophør i Viborg FF til danmarksserieklubben Aars FC.

Holstebro Boldklub 
Stisen skiftede efter kontraktophør i Aars FC til jyllandsserieklubben Holstebro Boldklub.

Den 13.juni 2014 rykkede han med resten af Holstebro mandskabet op i Danmarksserien for herrer.

Christian Stisen blev i sæsonen 2014 og 2015 anfører for Holstebro Boldklub og forsatte i den rolle, til han forlod klubben. I december 2016 stoppede han i Holstebro Boldklub efter 110 kampe for klubben.

VSK Aarhus 
Han skiftede herefter til VSK Aarhus i foråret 2017.

FC Skanderborg 
I vinteren 2018 skiftede han til FC Skanderborg.

Eksterne henvisninger 
 Profil på DBUs landsholdsdatabase

Referencer 

Fodboldspillere fra Danmark
Fodboldspillere fra Viborg FF
Fodboldspillere fra Holstebro Boldklub
Robert Keohane

Robert Owen Keohane (født 3. oktober 1941) er en amerikansk forsker, som står som eksponent for den neoliberale institutionalisme, i studiet af international politik. Han er i dag professor i politisk videnskab ved Woodrow Wilson School på Princeton University.

Faglitterære forfattere fra USA
Ansatte ved Princeton University
Politologer fra USA
Personer fra Chicago
Ashley Greene

Ashley Michele Greene (født 21. februar 1987 i Jacksonville, Florida, USA) er en amerikansk skuespillerinde og model.

Karriere 
Da Greene som 17-årig dimitterede fra high school, flyttede hun til Los Angeles, for at udleve sin drøm om at blive skuespiller. 

Greene har været gæst i MTV programmet Punk'd og har også været med i andre former for tv-serier, bl.a. Crossing Jorsan og Shark. Greene fik sit gennembrud som Alice Cullen i Twilight, men har også været model for bl.a. Vision NYC og Fenk Junk, været med i nogle tv-serier og i filmen LOL fra 2012.

Privat 
Greene har tidligere været kærester med henholdsvis Joe Jonas og Ian Somerhalder.

Eksterne henvisninger 

 

Skuespillere fra USA
Kellan Lutz

Kellan Christopher Lutz (født 15. marts 1985) er en amerikansk film- og tvskuespiller, som er bedst kendt for sin rolle som Emmett Cullen i filmen Twilight fra 2008. Før han blev skuespiller var han en Abercrombie & Fitch-model.

Filmografi

Eksterne henvisninger 

 

Skuespillere fra USA
Swain County

Swain County er et county i den vestligste del af delstaten North Carolina, USA ved grænsen til Tennessee. I Swain County finder man Nantahala River, der er en af USA's mest populære rafting floder. Det administrative centrum ligger i byen Bryson City.

Historie 
Swain County blev oprettet i 1871 af dele af Jackson County og Macon County. Det blev opkaldt efter David L. Swain, som var guvernør i North Carolina fra 1832 til 1835 og rektor for University of North Carolina fra 1835 til 1868.

Geografi 
Swain County har et areal på 1.401 km² hvoraf 34 km² er vand. Swain County ligger i den vestlige del af North Carolina i Great Smoky Mountains. En stor del af forvaltningsområdet Qualla, hjemsted for Eastern Band of Cherokee Indians ligger i Swain County, inklusive forvaltningsområdets hovedby, Cherokee.

 
Det højeste punkt i Swain County er Clingmans Dome, der med sine 2.025 meter er det tredjehøjeste punkt i North Carolina. På toppen af bjerget er opsat et udsigtsstårn. 

Swain County omfatter dele af tre såkaldt nationalt beskyttede områder: Blue Ridge Parkway, Nantahala National Forest og Great Smoky Mountains National Park. Swain County er det county, som omfatter den største del denne nationalpark.

Bydistrikter 
Swain County er opdelt i tre bydistrikter (Townships): Charleston, Forney Creek og Nanthahala.

Tilgrænsende counties 
Swain County grænser op til

 Haywood County mod øst
 Jackson County mod sydøst
 Macon County mod syd
 Graham County mod nordvest
 Blount County, Tennessee mod nordvest
 Sevier County, Tennessee mod nord.

Byer 
I Swain County ligger kun tre byer af væsentlig størrelse.

 Bryson City
 Cherokee
 Whittier

Befolkning 
Ved folketællingen i 2010 talte befolkningen i Swain County 12.968 mennesker. Befolkningstætheden var 9 pr. km². 66 % af indbyggerne var hvide, knap 2 % var af afrikansk oprindelse, mens ca. 29 % var oprindelige amerikanere, hvilket er den største procentdel af oprindelige amerikanere i noget county i North Carolina. 

Indbyggerne var fordelt på 5.137 husholdninger, hvoraf 30 % havde hjemmeboende børn under 18 år. Knap 25 % af befolkningen var under 18, og 15 % var over 65. 

Gennemsnitsindkomsten for en husstand var 28.608 dollars, mens den for en familie var 33.786 dollars. Ca. 18 % af befolkningen levede under den officielle fattigdomsgrænse.

Noter

Eksterne links 
 Swain County og Bryson City fra GreamtSmokies.Com 

Counties i North Carolina
Lazarus

Lazarus er et navn, der findes i to forskellige sammenhænge i Det Nye Testamente. 
Lazarus fra Betania er genstand for et mirakel, der berettes om i Johannesevangeliet, hvor Jesus genopvækker ham til livet fire dage efter hans død. 

En anden Lazarus optræder i Jesu lignelse om Lazarus og den rige mand, optegnet i Lukasevangeliet.

Hans danske navn kommer direkte fra latin og stammer fra det græske Lazaros, som igen kom fra aramæisk Lazar. Den ultimative oprindelse er det hebraiske navn Eleazar (אלעזר, El ʿ Azar), der betyder "Gud hjalp"" eller "Gud har hjulpet".

Eksterne henvisninger 

Personer i Det Nye Testamente
Tjek fødsels- og dødsår
Husqvarna FF

Husqvarna FF er en svensk fodboldklub fra Huskvarna i Jönköping kommune. Klubben blev grundlagt i 1987 gennem en sammenlægning af fodboldafdelingerne i Husqvarna IF og Huskvarna Södra IS. Hjemmebanen ligger ved sportskomplekset Vapenvallen.

Klubbens bedste placering kom i 1999, da man spillede én sæson i Superettan med en 11. plads og nedrykning som resultat. Siden 2006 har klubben spillet i Sveriges tredjebedste række Division 1, med en 5. plads som bedste placering.

Kendte spillere 
  Mattias Bjärsmyr
  Sebastian Göransson
  Zlatan Muslimović

Eksterne henvisninger 
 Klubbens officielle hjemmeside 
 Husqvarna Support  

Fodboldklubber i Sverige
Etableret i 1987
Jönköping
San Sebastián de los Reyes

San Sebastián de los Reyes er en by i regionen Madrid i det centrale Spanien, med et indbyggertal på . Byen ligger ca. 18 kilometer nord for landets hovedstad Madrid.

Byer i Madrid-regionen
Anders Bille

Anders Bille er et flertydigt navn, der kan referere til en række medlemmer af adelsslægten Bille:

 Anders Bille (rigsmarsk) (1600-1657), dansk rigsmarsk 1642-1657.
 Anders Bentsen Bille (1477-1555), dansk rigsråd.
 Anders Steensen Bille (1580-1633), dansk rigsråd 1611 sad denne som Christian IV:s lensherre på Helsingborg Slot.
Aktivbanken

Aktivbanken var en dansk bank, der blev dannet i 1970 som en fusion af Horsens Bank, Vejle Bank, Kolding Folkebank og Kolding Låne- og Discontokasse. I 1988 kom Aarhus Diskontobank til, og i 1992 købte banken Sydfyns Discontobank. Hovedsædet var beliggende i Vejle.

I 1990 blev banken overtaget af Topdanmark. Overtagelsen vakte opsigt, fordi Topdanmark tilsyneladende erhvervede banken til overpris.

Som følge af, at Topdanmark ønskede at fokusere på forsikringsvirksomheden, blev banken i 1994 frasolgt til Sydbank, hvilket betød at de 40 filialer, der hovedsageligt var beliggende i Trekantsområdet, fortsatte under Sydbank-navnet.

Kilder 
 Horsens Leksikon: Aktivbanken

Referencer 

Etableret i 1970
Ophørt i 1994
Tidligere banker i Danmark
Virksomheder i Vejle
Zlatan Muslimović

Zlatan Muslimović (født 6. marts 1981 i Banja Luka) er en fodboldspiller fra Bosnien-Hercegovina. Han har statsborgerskab i både Sverige og Bosnien-Hercegovina. Som 12-årig flygtede han i 1993 til Sverige sammen med sine forældre på grund af krigen i Bosnien-Hercegovina. Siden 2001 har han repræsenteret fædrelandet for forskellige landshold.

Ungdom 
Som teenager spillede han i de mindre svenske klubber Habo IF og Husqvarna FF i Jönköping kommune. I 1998 skiftede han til storklubben IFK Göteborgs ungdomshold. Lige efter starten på seniorkarrieren skiftede han til den italienske klub Udinese.

Klubkarriere

Italien 
Muslimović fik aldrig stor succes i Udinese. Over 2 perioder fra 2000 til 2007 var han på kontrakt med Udinese, men var udlejet til 6 andre klubber i Italien og ejet af Rimini i 2004/05 sæsonen. Han opnåede kun 2 kampe for førsteholdet i Udinese. I sommeren 2007 skiftede han til Atalanta på en ét årig kontrakt.

Grækenland 
22. juli 2008 underskrev Muslimović en 3-årig kontrakt med den græske klub PAOK F.C. og debuterede den 30. august.

Landshold 
I 2001 spillede Zlatan sin første landskamp for et ungdomslandshold og 2. september 2006 debuterede han for Bosnien-Hercegovinas A-landshold i en EM-kvalifikationskamp på udebane mod Malta, hvor han scorede ét mål i 5-2 sejren.

Eksterne henvisninger 

Fodboldspillere fra Bosnien-Hercegovina
Fodboldspillere fra Sverige
Fodboldspillere fra Udinese Calcio
Fodboldspillere fra Perugia Calcio
Fodboldspillere fra Ascoli Calcio 1898
Fodboldspillere fra Parma FC
Fodboldspillere fra Atalanta BC
Fodboldspillere fra PAOK F.C.
Femina (flertydig)

Femina kan henvise til flere artikler:

 Femina – et dansk ugeblad for kvinder, som udgives af Aller Media
 Femina (svensk magasin) – et svensk månedsmagasin for kvinder, som udgives af Allers förlag
 Femina (indisk magasin) – et indisk magasin ejet af Times Group og udgives i Indien hver anden uge
 Femina (indonesisk magasin) – et indonesisk magasin for kvinder, det første af sin slags, som udkommer i Indonesien
 Femina (sydafrikansk magasin) – et sydafrikansk magasin for kvinder, som udkommer månedligt i Sydafrika
 Fémina (schweizisk magasin) – et schweizisk magasin for kvinder

 Femina (forlag) – et forlag grundlagt af Muriel Box
 Prix Fémina – en fransk litteraturpris
 Femina (éditions Lafitte) – et fransk magasin skabt af Pierre Lafitte

 Boldklubben Femina – en dansk fodboldklub fra København og med af Sjællands Boldspil-Union
 Standard Fémina de Liège – en belgisk kvinde-fodboldklub fra Liège
 Fémina Sport Montpellier – en fransk kvindelig basketball-klub fra Montpellier
 Fémina Sport – en fransk sportsklub fra Paris
 Coupe Femina (golf) (Trophée Pierre Lafitte) – en fransk golf-turnering for kvinder
 Coupe Femina (luftfart) – en fransk kvindelig konkurrence indenfor luftfart
Emilie Rantzau

Emilie von Schimmelmann (født Amalie "Emilie" Caroline Christiane von Rantzau) (2. juni 1752 Burg i Ditmarsken – 6. februar 1780 i København) var rigsgrevinde og holstensk komtesse, som var datter af Ditlev Carl von Rantzau og Gisele Christiane von Rantzau (f. Stammer).

I 1775 blev hun gift i Ahrensburg med den dansk-tysk lensgreve og politiker Ernst Heinrich von Schimmelmann. Hun døde af tuberkulose efter fem års ægteskab.

Til hendes minde rejste enkemanden et monument ved Emiliekilde i Klampenborg.

Emilie
Slægten Schimmelmann
Personer fra Holsten
Danskere i 1700-tallet
Grevinder fra Danmark
Komtesser fra Danmark
Øresundssimmet

Øresundssimmet er et åbent vand-arrangement udformet som en landskamp mellem Danmark og Sverige. Der svømmes fra Helsingør til Helsingborg med start ved Grønnehave Strand nord for Kronborg og mål på stranden ved Pålsjö Krog. Landskampen fandt første gang sted d. 8. september 1907. Dengang deltog to svømmere, Einar Sørensen fra svømmeklubben Go On i København og Karl-Erik Hallberg fra Stockholm. Dysten blev vundet af Karl-Erik Hallberg, der svømmede bryst, mens hans modstander benyttede trudgenstilen, en svømmestil, der var populær på den tid.

I 2007, 100-året for Dansk Svømmeunions stiftelse, og 100 år efter den første landskamp, blev det besluttet at genoptage landskampen. Denne gang deltog to herrer og to damer fra hvert land. I 2009 fik arrangementet officiel status som landskamp.

Eksterne henvisninger 
 Øresundssimmet 

Åbent vand-svømning
Sportskonkurrencer
Simmet
Jesper Jensen

Jesper Jensen er navnet på flere personer:

 Jesper Jensen (håndboldspiller) (1977-) – dansk håndboldspiller
 Jesper Jensen (forfatter) (1931-2009) – dansk forfatter
 Jesper Jensen (fodboldspiller) (1988-) – dansk fodboldspiller
 Jesper Jensen (ishockeyspiller) (1987-) – dansk ishockeyspiller
 Jesper B. Jensen (1991-) – dansk ishockeyspiller
Byfjorden (Rogaland)

Byfjorden er en fjord der går østsiden af Randaberg mod sydøst til centrum af Stavanger. Den har indløb fra Kvitsøyfjorden mellem Tungeneset i Randaberg og Bruholmen vest for Bru i Rennesøy kommune. Fra indløbet og mod syd til Vågen i centrum af Stavanger er fjorden omtrent 10,5 km lang. 

Fra Randaberg går den næsten 6 km lange Byfjordtunnelen under fjorden og videre til Rennesøy som en del af Rennfastforbindelsen langs E39. Syd for Bru ligger øen Hundvåg. Mellem Hundvåg og Bru går Åmøyfjorden østover til Horgefjorden. 

Flere bugte og vige ligger langs vestsiden af fjorden. Tungvika ligger lige syd for Tungeneset, Randabergbukta ligger ved Randaberg, Ladbergvika er en anden vig i Randaberg, Harastadvika ligger længere mod syd. Dusavika er et industri- og baseområde for olievirksomhederne i Stavanger. Syd for Dusavika ligger Tasta, en bydel i Stavanger. På Buøy, en halvøy på Hundvåg, ligger Rosenberg Verft.

Fjorde i Rogaland
Stavanger
Randaberg
Gregor fra Nyssa

Gregor fra Nyssa (ca. 331 – ca. 394) var en græsk kirkefader. Sammen med den ældre bror Basileios den Store og Gregor fra Nazianz regnes Gregor til de såkaldte "kappadokiske fædre".

Han blev opdraget i de samme omgivelser som Basileios; hans lyst stod til at blive retor, og han optrådte som sådan en tid; men Gregor fra Nazianz fik ham draget bort derfra og ind i det kirkelige arbejde.

Gregor var gift, da Basileios 371 eller 372 gjorde ham til biskop i Nyssa i Kappadokien.

Af de tre store kappadokiere, Basileios, Gregor fra Nazianz og Gregor fra Nyssa, er den første handlingens mand og det nikænske partis hoved, den anden skaffede de nikænske ideer udbredelse ved sin veltalenhed, den tredje formulerede dem, han er teologen iblandt dem, skønt hans navnebror fra Nazianz har fået titlen "teologen".

Gregor fra Nyssa søgte at forene Platon, Origenes og Athanasios, ved spekulation at grunde en kirkelig dogmatik. 375 fordrev arianerne ham, 379 kom han atter tilbage, og han havde stor indflydelse på kirkemødet i Konstantinopel 381, der skulle fastlægge den nikænske trosbekendelse fra 325.

Gregor fra Nyssa har fået en voksende opmærksomhed i de sidste årtier, bl.a. grundet hans universalistiske tankegang.

Litteratur anvendt af Moltesen i Salmonsen:
Rupp: Gregors, des Bischofs von Nyssa, Leben und Meinungen, Leipzig 1834;
H. Koch: "Das mystische Schauen beim heiligen Gregor von Nyssa" i Theologische Quartalschrift 80, 1898

Se også
 Trinitarisme – Antitrinitarisme – Den arianske strid

Kilde 
 Opslag af kirkehistoriker Laust Jevsen Moltesen i Salmonsen (Salmonsens Konversationsleksikon, 2. udgave, bd. 10, s. 93)

Referencer 

 

Helgener
Kirkefædre
Biskopper
Personer fra Grækenland
Teoriprøve

En teoriprøve er en prøve, hvor eksaminanden skal besvare en række teoretiske spørgsmål inden for et givent område. Begrebet "teoriprøve" benyttes alene såfremt teoriprøven alene udgår en del af den samlede prøve, idet en teoriprøve suppleres med en praktisk prøve, hvor prøvedeltageren skal vise sin praktiske færdigheder. 

Begrebet "teoriprøve" benyttes oftest om den teoriprøve, der skal aflægges for at opnå ret til at føre motordrevent køretøj, (eksempelvis bil, motorcykel m.v). De overordnede krav til teoriprøven findes i kørekortbekendtgørelsen. Teoriprøven til erhvervelse af kørekort består typisk af 25 spørgsmål, hvor hvert spørgsmål indeholder 3-4 "ja/nej" spørgsmål. For at kunne bestå må man, i de fleste tilfælde, højst have 5 fejl. 

Teoriprøver (eller teoretiske prøver) benyttes også som en del af andre prøver, eksempelvis prøver til opnåelse af dykkercertifikat, ret til at føre både eller skibe, jagttegn m.v.

Kilder 

Prøver
Hemmelig afstemning

Hemmelig afstemning (eller hemmeligt valg) er et fundament for demokrati. Det sker for at beskytte mod intimidering af vælgeren (ved afsløring af den afgivne stemme) og for at undgå køb af stemmer (Køberen vil ikke kunne vide om sælgeren reelt stemmer anderledes).
Et eksempel på en hemmelig afstemningsmetode er ballotering.

Danmark 
I Danmark ses hemmelige afstemninger ved Folketingsvalg, kommunalvalg og regionsrådsvalg. Også til menighedsrådsvalg er der hemmelig afstemning (dog med undtagelse af 2008-valget, hvor vælgerne havde mulighed for at brevstemme med digital signatur, hvorved hemmeligheden ikke kan garanteres). I foreninger ses ofte muligheden for at der kræves hemmelige valg.
Danmark indførte hemmelige valg i 1901. At valg af Folketingets medlemmer foregår ved hemmelige valg, fremgår også direkte af Grundlovens § 31, stk. 1.

Referencer 

Afstemningslære
Kabinetsspørgsmål

Et kabinetsspørgsmål er et forslag (f.eks. vedrørende en lovpakke), der af en regering sættes til afstemning i folketinget, hvor regeringen på forhånd har meddelt, at den vil træde tilbage og/eller udskrive valg, hvis den kommer i mindretal i det pågældende spørgsmål. 

Politik
Samfund
Oluf (biskop i Roskilde)

Oluf (død 10. marts 1320) var biskop i Roskilde Domkirke fra 1301-1320.

Da Roskilde Bispesæde blev ledig ved Johannes Krags Død (1300), valgte kapitlet en vis Florentius til biskop; han har rimeligvis været en tilhænger af kongen, og ærkebisp Jens Grand kasserede da valget af ham, mens han i stedet valgte Oluf, der var magister og kannik i Roskilde, til biskop, efter fuldmagt fra kapitlet. Florentius appellerede imidlertid til Paven og rejste selv til Rom; Oluf fulgte eksemplet, og til sidst faldt afgørelsen til hans fordel; Pave Benedict 11. stadfæstede ham som biskop i februar 1304. Nu indtog han sit sæde; men også en gang senere kom han til at gå imod Erik Menved.

Sammen med ærkebisp Esger Juul og andre danske bisper udvirkede han nemlig under konciliet i Vienne nogle pavebuller, der vakte stor vrede hos kongen. Meget stødende var det unægtelig, at Paven som værnemand for Roskilde Stift indsatte Jens Grand i Bremen. Kongen viste sig dog at være den overmægtige, og Oluf måtte i 1313 love ham ikke at gøre brug af de pavelige breve . Senere var der intet i vejen mellem ham og kongen, og han stod på dennes side under den store strid med Esger Juul, og han trøstede Dronning Ingeborg i hendes ulykke. Oluf sørgede også for sin domkirke; i 1310 byggede han et kapel, indviet til Vor Frue, og i 1315 ophøjede han kantoriet til et prælatur, hvortil der lagdes rige indtægter. Oluf døde 10. marts 1320 og blev begravet i det af ham stiftede kapel, som han lige før sin død havde beriget med nye gaver.

Kilder 

 
 Danske Magazin IV, 225 ff.
 Ny kirkehistoriske Samlinger III, 412. 422.

Biskopper over Roskilde Stift
Førreformatoriske katolske biskopper fra Danmark
Danskere i 1200-tallet
Danskere i 1300-tallet